CELEX: 32016R1042
Language: hr
Date: 2016-06-24 00:00:00
Title: Uredba Vijeća (EU) 2016/1042 od 24. lipnja 2016. o izmjeni Uredbe (EU) br. 1370/2013 o utvrđivanju mjera za određivanje određenih potpora i subvencija vezanih uz zajedničku organizaciju tržišta poljoprivrednih proizvoda u pogledu primjenjivoga količinskog ograničenja za otkup obranog mlijeka u prahu

29.6.2016   
            
            
               HR
            
            
               Službeni list Europske unije
            
            
               L 170/1
            
         UREDBA VIJEĆA (EU) 2016/1042
   od 24. lipnja 2016.
   o izmjeni Uredbe (EU) br. 1370/2013 o utvrđivanju mjera za određivanje određenih potpora i subvencija vezanih uz zajedničku organizaciju tržišta poljoprivrednih proizvoda u pogledu primjenjivoga količinskog ograničenja za otkup obranog mlijeka u prahu
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 43. stavak 3.,
   uzimajući u obzir prijedlog Europske komisije,
   budući da:
   
               (1)
            
            
               Sektor mlijeka i mliječnih proizvoda prolazi kroz dulje razdoblje ozbiljne tržišne neravnoteže. Iako je globalna potražnja za mlijekom i mliječnim proizvodima u 2015. općenito ostala stabilna u usporedbi s 2014., proizvodnja se znatno povećala u Uniji i u drugim glavnim regijama izvoznicama.
            
         
               (2)
            
            
               Ulaganja u kapacitet proizvodnje mlijeka u Uniji, izvršena u okviru pripreme za istek mliječnih kvota s obzirom na pozitivne srednjoročne izglede na svjetskom tržištu, rezultirala su stalnim porastom proizvodnje mlijeka u Uniji. Višak proizvedenih količina mlijeka prerađuje se u proizvode koji se mogu dugoročno pohraniti, kao što su maslac i obrano mlijeko u prahu.
            
         
               (3)
            
            
               Cijene obranog mlijeka u prahu u Uniji posljedično su se smanjile u 2014. i 2015., kada su dosegnule cijenu javne intervencije.
            
         
               (4)
            
            
               Uredbom Vijeća (EU) br. 1370/2013 (1) utvrđena su količinska ograničenja za otkup maslaca i obranog mlijeka u prahu po fiksnoj cijeni iz te Uredbe. Kada se dosegnu ta ograničenja, otkup se vrši putem natječajnog postupka kako bi se utvrdila maksimalna otkupna cijena.
            
         
               (5)
            
            
               Početno količinsko ograničenje od 109 000 tona za otkup obranog mlijeka u prahu po fiksnoj cijeni, utvrđeno Uredbom (EU) br. 1370/2013, dosegnuto je 31. ožujka 2016.
            
         
               (6)
            
            
               Kako bi se u sektoru mlijeka i mliječnih proizvoda uspostavila nova ravnoteža u teškoj situaciji koja prevladava na tržištu te kako bi se očuvalo povjerenje u učinkovitost mehanizama javne intervencije, Uredbom Vijeća (EU) 2016/591 (2) udvostručena su količinska ograničenja za otkup maslaca i obranog mlijeka u prahu po fiksnoj cijeni za 2016.
            
         
               (7)
            
            
               Natječajni postupak proveden je prije stupanja na snagu Uredbe (EU) 2016/591 te je u okviru tog postupka otkupljeno 27 000 tona obranog mlijeka u prahu.
            
         
               (8)
            
            
               Otkako je nastavljen otkup po fiksnoj cijeni u okviru novog količinskog ograničenja, količine obranog mlijeka u prahu kupljene svakog tjedna znatno su veće nego na početku godine. Stoga se očekuje da će se brzo dosegnuti novo količinsko ograničenje.
            
         
               (9)
            
            
               Ako je natječajni postupak pokrenut prije stupanja na snagu ove Uredbe, sve količine otkupljene u okviru tog postupka ne bi se trebale uzimati u obzir za potrebe određivanja raspoloživih količina za otkup obranog mlijeka u prahu po fiksnoj cijeni u 2016.
            
         
               (10)
            
            
               Kako bi se osiguralo da privremena mjera predviđena ovom Uredbom ima neposredan učinak na tržište i doprinosi stabilizaciji cijena, ova bi Uredba trebala stupiti na snagu sljedećeg dana od dana njezine objave,
            
         DONIJELO JE OVU UREDBU:
   Članak 1.
   U članku 3. stavku 1. Uredbe (EU) br. 1370/2013 drugi podstavak zamjenjuje se sljedećim:
   
      „Odstupajući od prvog podstavka, u 2016. količinska ograničenja za otkup maslaca i obranog mlijeka u prahu po fiksnoj cijeni iznose 100 000 tona za maslac i 350 000 tona za obrano mlijeko u prahu. Sve količine otkupljene u okviru natječajnog postupka koji je u tijeku 29. lipnja 2016. ne ubrajaju se u ta količinska ograničenja.”.
   
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Luxembourgu 24. lipnja 2016.
      
         
            Za Vijeće
         
         
            Predsjednik
         
         A.G. KOENDERS
      
   
   
      (1)  Uredba Vijeća (EU) br. 1370/2013 od 16. prosinca 2013. o utvrđivanju mjera za određivanje određenih potpora i subvencija vezanih uz zajedničku organizaciju tržišta poljoprivrednih proizvoda (SL L 346, 20.12.2013., str. 12.).
   
      (2)  Uredba Vijeća (EU) 2016/591 od 15. travnja 2016. o izmjeni Uredbe (EU) br. 1370/2013 o utvrđivanju mjera za određivanje određenih potpora i subvencija vezanih uz zajedničku organizaciju tržišta poljoprivrednih proizvoda u pogledu primjenjivih količinskih ograničenja za otkup maslaca i obranog mlijeka u prahu (SL L 103, 19.4.2016., str. 3.).